**Szombathely Megyei Jogú Város Önkormányzata Közgyűlése**

**…./2013. (…) önkormányzati rendelete**

**az önkormányzati forrásátadásról**

Szombathely Megyei Jogú Város Önkormányzata Közgyűlése a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1.§**

**A rendelet hatálya**

(1) A rendelet hatálya a hivatalosan bejegyzett, nyilvántartásba vett államháztartáson kívüli és belüli szervezetekre (a továbbiakban: szervezet), terjed ki.

(2) A rendelet hatálya a más módon nem szabályozott forrás átadásra terjed ki.

(3) Az egyesülési jogról, közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2. § 22. pontja szerinti közvetlen politikai tevékenységet végző civil szervezet számára támogatás nem nyújtható.

(4) Hivatalosan be nem jegyzett, nyilvántartásba nem vett szervezetek (ideértve a természetes személyeket is) az (1) bekezdés szerinti befogadó szervezeteken keresztül igényelhetnek támogatást.

(5) Az alapítványok részére az Önkormányzat költségvetési rendeletében nevesített alapítványi támogatásokon túl pénzeszközt átadni kizárólag a Közgyűlés döntése alapján lehet.

**2 .§**

**A szervezetek pénzügyi támogatásának módjai**

Az Önkormányzat a 1. § szerinti szervezeteket:

1. a Közgyűlés,
2. a Közgyűlés bizottságai, vagy
3. a polgármester döntése alapján támogatja.

**3.§**

**A támogatás biztosításának rendje**

(1) A támogatást igénylő szervezetnek a támogatási igény előterjesztését megelőzően, előzetesen regisztrálnia kell az Önkormányzat hivatalos honlapján ([www.szombathely.hu](http://www.szombathely.hu)) erre rendszeresített felületen.

(2) A regisztráció során az alábbi adatokat kell megadni:

1. a szervezet hivatalos neve,
2. felhasználó neve,
3. jogi státusza,
4. államháztartáson kívüli/ belüli szereplő,
5. a szervezet fő tevékenysége (az alapdokumentum alapján),
6. civil szervezet esetén a szervezet hatóköre (helyi, területi, országos, nemzetközi),
7. civil szervezet esetén a szervezet tagjainak száma,
8. civil szervezet esetén a szervezet közérdekű önkénteseinek száma,
9. a szervezet székhelye,
10. a szervezet levelezési címe (ha nem azonos a székhellyel),
11. a szervezet telefonszáma,
12. bírósági/ törzskönyvi nyilvántartásba vételének száma,
13. adószáma,
14. bankszámla száma,
15. a szervezet hivatalos képviselőjének, képviselőinek neve,
16. címe,
17. telefonszáma,
18. e-mail címe,
19. egyéb aláírásra jogosult személy adatai (ha nem azonos a hivatalos képviselővel).

(3) A regisztrációhoz csatolni kell az alábbi dokumentumokat:

1. a szervezet aláírt, hatályos alapdokumentumát (alapító okirat,

alapszabály),

1. 30 napnál nem régebbi hitelesített banki aláírási címpéldány,
2. 30 napnál nem régebbi bírósági kivonat (államháztartáson belüli

szereplők kivételével).

(4) A regisztráló szervezet a regisztráció során a szervezettel, annak működésével, tevékenységével összefüggő egyéb adatokat is megadhat.

(5) A (2) bekezdés szerinti adatok hiánytalan kitöltetését és a (3) bekezdés szerinti dokumentumok hiánytalan feltöltését az Önkormányzat5 napon belül jóváhagyja.

(6) A regisztrált szervezetekről az Önkormányzat folyamatosan frissülő egységes nyilvántartást vezet.

(7) A regisztráció megtörténtéről a regisztrált szervezetet elektronikus úton értesíteni kell.

(8) A regisztrált szervezet köteles:

1. a regisztráció során megadott adataiban bekövetkezett minden változást a változást bekövetkező 15 napon belül a regisztrációs felületen átvezetni,
2. minden év január 31. napjáig a regisztrációt megújítani, és 30 napnál nem régebbi bírósági kivonatot csatolni (államháztartáson belüli szereplők kivételével),
3. az Önkormányzat felé haladéktalanul írásban bejelenteni a szervezet megszűnésének tényét.

(9) Az Önkormányzat a regisztráció (8) bekezdés b) pontja szerinti megújításának szükségességéről a regisztrált szervezetet a határidő lejártát megelőző 15. napon elektronikusan értesíti, és a regisztrált szervezetet a (8) bekezdés b) pontja szerinti határidő elmulasztása esetén a regisztrált szervezetek nyilvántartásból törli.

(10) Az Önkormányzat a (8) bekezdés b) pontja szerinti kötelezettségek teljesítését a 3. § (5) bekezdésben foglaltak szerint jóváhagyja.

**4.§**

**A támogatási igény**

(1) A támogatási igényt a regisztrációt követően a regisztráció során generált jelszó és felhasználónév használatával elektronikusan kell előterjeszteni a város hivatalos honlapján erre rendszeresített elektronikus felületen.

(2) Támogatás egyedi kérelem vagy pályázat útján igényelhető. A támogatási igény benyújtásának formájáról a támogatás alapjául szolgáló előirányzat felett rendelkező önkormányzati szerv dönt.

(3) A pályázati felhívásnak legalább az alábbiakat kell tartalmazni:

1. pályázat célját,
2. a támogatás feltételeit,
3. az odaítélhető támogatás összegére vagy kereteire vonatkozó rendelkezést,
4. a támogatás felhasználásának és a beszámolás, elszámolás rendjének alapvető szabályait,
5. a pályázati dokumentáció benyújtásának határidejét, helyét, módját,
6. az elbírálás rendjét, határidejét és az eredményről történő értesítés módját.

(4) A pályázati felhívást a város hivatalos honlapján és a város hivatalos lapjában kell közzétenni.

(5) A pályázati adatlap vagy az egyedi támogatási kérelem minimális tartalmi elemei az alábbiak:

1. a szervezet hivatalos neve,
2. jogi státusza,
3. bírósági / törzskönyvi nyilvántartásba vételének száma,
4. adószáma,
5. bankszámla száma,
6. a szervezet hivatalos képviselőjének adatai,
7. civil szervezet esetén a szervezet tagjainak száma,
8. civil szervezet esetén a szervezet közérdekű önkénteseinek száma,
9. a kérelem célja (működés, rendezvény, egyéb)
10. a kérelem tárgya röviden,
11. a kérelem szakmai tartalmának ismertetése, rendezvény vagy egyéb kérelem esetén a megvalósítás tervezett időpontjával, sportrendezvény esetén a résztvevő sportolók várható létszámát,
12. a kérelem részletes költségvetése. Működési támogatás esetén feltüntetve a működési kiadások körét és összegét, valamint a működés fedezetéül szolgáló valamennyi bevétel összegét, azok forrásösszetételét. Rendezvény más egyéb támogatási igény esetén a rendezvény vagy program részletes költségvetését és forrásösszetételét szintén be kell mutatni,
13. az igényelt támogatás összegét,
14. a közpénzekből nyújtott támogatások átláthatóságáról szóló 2007. évi CLXXXI. törvény alapján kitöltendő nyilatkozat scannelve; kitöltése eredeti példányban is minden esetben kötelező a szerződéskötéskor, a szerződéskötés feltétele (államháztartáson belüli szereplők kivételével),
15. nyilatkozatot arról, hogy a szervezetnek köztartozása nincs,
16. mindenkori költségvetési rendelet által megkövetelt tájékoztatás a tárgyévben az Önkormányzattól vagy annak bármely szervezetétől kért és kapott támogatások összegéről, céljáról,
17. sport támogatási kérelem esetén a szervezet sportszakmai adatait, versenynaptárját, éves programját,
18. egyedi kérelmek esetén meg kell jelölni a kérelem címzettjét (tipikusan bizottságok, polgármesteri keret, vagy előzőek hiányában az Önkormányzat).

(6) Pályázati felhívás esetén a pályázat kiírója a pályázati adatlap (5) bekezdés szerinti minimális tartalmi elemein felül egyéb adatokat is kérhet.

(7) A támogatási igény Önkormányzathoz történő beérkezéséről a kérelmezőt elektronikusan értesíteni kell.

(8) A benyújtott támogatási igényekről az Önkormányzat folyamatosan frissülő naprakész nyilvántartást vezet.

(9) A támogatási igény bármikor visszavonható.

(10) Amennyiben a támogatásról a Közgyűlés bizottsága dönt, a támogatási igénynek az erre rendszeresített felületen keresztül, a testületi ülés időpontját megelőző legalább három munkanappal korábban be kell érkeznie.

(11) A támogatási igények elbírálását megelőzően a döntéshozót tájékoztatni kell az alábbiakról:

1. meglévő elszámolási kötelezettségének eleget tett-e a szervezet,
2. a tárgyévben egyéb bizottságokhoz benyújtott kérelmei tárgyáról; összegéről,
3. a tárgyévben az Önkormányzattól kért és kapott támogatások céljáról, összegéről,
4. az aktuális kérelem tárgyáról, összegéről,
5. rendezvény esetén a rendezvény megvalósulásának várható időpontjáról,
6. a döntés alapjául szolgáló költségvetési előirányzat kihasználtságáról.

(12) A döntésről a támogatott szervezetet a döntést követő öt munkanapon belül elektronikusan értesíteni kell.

(13) Az Önkormányzat az elnyert támogatások összegéről, kedvezményezettjéről és céljáról a nyilvánosság számára is elérhető, folyamatosan frissülő nyilvántartást vezet.

(14) Rendezvény támogatása kizárólag akkor lehetséges, ha a támogatási igény a rendezvényt megelőzően benyújtásra kerül az erre rendszeresített felületen.

(15) A Közgyűlés döntésén alapuló támogatások esetén a Közgyűlési döntést követően kell a 3.§ szerinti regisztrációt elvégezni, és az 4.§ szerinti támogatási adatlapot kitölteni a támogatási szerződés megkötésének feltételeként.

**5.§**

**A támogatási szerződés**

(1) A támogatásban részesített szervezettel az Önkormányzat támogatási szerződést köt.

(2) A támogatási szerződésnek tartalmaznia kell:

1. a támogatás összegét,
2. a támogatás konkrét célját,
3. a támogatás folyósításának feltételeit, és ütemezését,
4. a támogatás felhasználásának és elszámolásának határidejét, módját,
5. a kedvezményezett kötelezettségvállalását a hatályos jogszabályok előírásainak betartására,
6. a kedvezményezett nyilatkozatát a támogatás felhasználásával kapcsolatos beszámolási kötelezettség tudomásul vételéről,
7. a kedvezményezett nyilatkozatát arra vonatkozóan, hogy hozzájárul a támogatott tevékenység, valamint a támogatás felhasználásának ellenőrzéséhez, hozzájárul működésének teljes körű megismeréséhez,
8. a szerződésszegés eseteit és szankcióit,
9. a támogatási szerződés kötelező melléklete a támogatott szervezet felhatalmazó nyilatkozata az Önkormányzat részére arról, hogy az elnyert támogatási összeg mértékéig hozzájárul inkasszó benyújtására.

**6.§**

**Az elszámolás rendje**

(1) A támogatás kizárólag a döntéshozó által megjelölt konkrét célra használható fel. A támogatói döntésben meghatározott cél módosítására a döntés meghozatalát követően nincs lehetőség.

(2) Működési támogatás esetén az elszámolást, tárgyévet követő év február 20. napjáig kell benyújtani.

(3) Rendezvény vagy egyéb támogatás esetén a célt legkésőbb a támogatásról szóló döntést követő egy éven belül meg kell valósítani, az elszámolást a megvalósítást követő 60 napon belül be kell nyújtani.

(4) Az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb három hónap időtartamra a támogatást biztosító önkormányzati szerv döntése alapján meghosszabbítható. A határidő jogvesztő.

(5) Az elszámolási kötelezettség akkor tekinthető teljesítettnek, ha az elszámolást a támogatott szervezet határidőben a támogatási szerződésben előírt módon benyújtotta, és az a pénzügyi, szakmai beszámolót egyaránt tartalmazza, valamint az a támogató által elfogadásra került, továbbá visszafizetési kötelezettség esetén a szervezet a visszafizetést határidőben teljesítette.

(6) A támogató a beérkezett elszámolást harminc napon belül ellenőrzi, és az elszámolás elfogadásáról vagy a szükséges hiánypótlásról elektronikusan értesíti a támogatott szervezetet. A támogató a szervezetet 15 napos határidő tűzésével szólítja fel hiánypótlásra. A hiánypótlási határidő leteltét követően a támogató dönt az elszámolás elfogadásáról.

(7) A támogató az elszámolást vagy annak egy részét kizárólag akkor fogadhatja el, ha a támogatott a támogatást a döntéshozó által megjelölt célra használta fel.

(8) Amennyiben a támogatott a támogató döntésével nem ért egyet, az elszámolás elfogadásáról a támogatást biztosító önkormányzati szerv dönt.

(9) Ha a szervezet az elszámolást határidőben és az előírt módon benyújtotta, és az elszámolás elfogadása folyamatban van, akkor a szervezet számára további támogatás megállapítható, de a támogatási szerződés nem köthető meg.

(10) Ha a szervezet az elszámolást határidőben nem nyújtotta be, de a határidő letelte előtt kérte a határidő meghosszabbítását, és a határidő meghosszabbítását a támogatást biztosító önkormányzati szerv engedélyezte, akkor a szervezet részére további támogatás megállapítható, de a támogatási szerződés nem köthető meg.

(11) Ha a szervezet az elszámolást határidőben nem nyújtotta be, és a határidő meghosszabbítását sem kérte vagy a határidő meghosszabbítása nem került jóváhagyásra, akkor a támogatott szervezet az elszámolási határidő lejártát követő egy éven belül önkormányzati támogatásban nem részesülhet.

(12) A (11) bekezdés szerinti határidőn túlmenően a szervezet kizárólag abban az esetben részesülhet önkormányzati támogatásban, ha elszámolási kötelezettségét teljesítette.

(13) Ha a szervezet a regisztráció illetve a támogatási eljárás során megtévesztő vagy valótlan adatot közölt, akkor a szervezet e tény tudomásra jutásától számított három éven belül Önkormányzati forrásból támogatásban nem részesülhet.

(14) A (9) bekezdés szerinti szervezetekről az Önkormányzat külön nyilvántartást vezet, a (11) és (13) bekezdések szerinti, a támogatásból kizárt szervezetekről az Önkormányzat külön nyilvántartást vezet, és a szervezetek regisztrációját hivatalból törli.

(15) Az elszámolás elfogadásának tényét a támogató a 4.§ (13) bekezdés szerinti nyilvántartásba feltölti.

(16) Szerződésszegés esetén a támogatott az erre történő felhívástól számított nyolc napon belül köteles az Önkormányzat részére késedelmi kamatokkal együtt visszafizetni a támogatást, vagy annak meghatározott részét.

**Záró rendelkezés**

**7.§**

(1) A rendelet 2014. január 1. napján lép hatályba.

(2) Ezzel egyidejűleg hatályát veszti

1. Szombathely Megyei Jogú Város Önkormányzata Közgyűlése civil szervezetek pénzügyi támogatásáról szóló 6/2007. (II.22.) rendelete, valamint
2. Szombathely Megyei Jogú Város Önkormányzata Közgyűlésének a sportról szóló 6/2002. (III.28.) rendeletének 15.-16. §- a, és 17.§ (2) bekezdése.
3. Szombathely Megyei Jogú Város Önkormányzata Közgyűlése 2013. évi költségvetéséről szóló 6/2013. (III.06.) számú rendelete 11.§ (3) (7) (8) (9) (14) bekezdései.
4. Szombathely Megyei Jogú Város Önkormányzata Közgyűlésének a sportról szóló 6/2002. (III.28.) önkormányzati rendeletének 10.§ (4) bekezdésében, 11.§ (4) bekezdésében, 12.§ (2) és (3) bekezdésében, 13.§-ban továbbá 17.§ (1) bekezdésében a „javaslatára a polgármester” szövegrész, 8.§ (3) bekezdésében a „javaslata alapján a polgármester” szövegrész.

Dr. Puskás Tivadar sk. Dr. Gaál Róbert sk.

polgármester jegyző